Identifikátor právnickej osoby

Projekt Register a identifikátor právnických osôb a podnikateľov

| Dátum verzie | Vypracoval (zmenil) | Popis | Identifikátor dokumentu |
| --- | --- | --- | --- |
| 11.7.2014 | Michal Petro | Podklad pre diskusiu | PRO-RPO-generovanie-IPO-20140717-v0.1.docx |
| 19.8.2014 | Michal Petro | Aktualizovaná verzia | PRO-RPO-generovanie-IPO-20140717-v0.2.docx |
| 26.9.2014 | Michal Petro | Aktualizovaná verzia | PRO-RPO-generovanie-IPO-20140717-v0.3.docx |
| 29.9.2014 | Michal Petro | Finálna verzia | PRO-RPO-generovanie-IPO-20140717-v1.0.docx |

Obsah

[1 Úvod 4](#_Toc399517887)

[1.1 Účel dokumentu 4](#_Toc399517888)

[1.2 Zoznam skratiek 4](#_Toc399517889)

[2 Východisková situácia 5](#_Toc399517890)

[2.1 Všeobecné vlastnosti identifikátora organizácií a podnikateľov 5](#_Toc399517891)

[2.2 Problémy identifikácie 7](#_Toc399517892)

[2.3 Požadované vlastnosti IPO 7](#_Toc399517893)

[3 Alternatívy riešenia 9](#_Toc399517894)

[3.1 Spôsob stanovenia hodnoty IPO 9](#_Toc399517895)

[3.2 Spôsob zavedenia a podpora používania IPO 19](#_Toc399517896)

[4 Výber riešenia 23](#_Toc399517897)

[5 Spôsob prideľovania IPO 25](#_Toc399517898)

[5.1 Stanovenie IPO 25](#_Toc399517899)

[5.2 Ukončenie rezervácie IPO 27](#_Toc399517900)

[5.3 Kontrola rezervovaných IPO 28](#_Toc399517901)

# Úvod

## Účel dokumentu

Tento dokument je súčasťou činností zameraných na analýzu, návrh, implementáciu, otestovanie a nasadenie technického riešenia generátora IPO, ako súčasť projektu Register a identifikátor právnických osôb a podnikateľov.

V rámci prípravy zavedenia IPO je potrebné zvážiť:

* stanovenie formátu IPO a jeho vzťahu k IČO a k osobitnému identifikátoru podľa §27 ods. 4 zákona 298/2010 Z.z. v znení neskorších predpisov,
* spôsob prideľovania IPO.

Dokument obsahuje nasledujúce časti:

* popis východiskovej situácie,
* alternatívy riešenia,
* výber riešenia,
* spôsob prideľovania IPO.

## Zoznam skratiek

|  |  |
| --- | --- |
| IČO | Identifikačné číslo organizácie |
| IFO | Identifikátor fyzickej osoby |
| IPO | Identifikátor právnickej osoby a podnikateľa |
| IS | Informačný systém |
| IVS | Inštitúcia verejnej správy |
| RPO | Register právnických osôb a podnikateľov |
| SR | Slovenská republika |
| ŠÚSR | Štatistický úrad Slovenskej republiky |

Tabuľka 1: Zoznam skratiek

# Východisková situácia

## Všeobecné vlastnosti identifikátora organizácií a podnikateľov

Jednoznačná identifikácia právnickej osoby a podnikateľa je realizovaná prostredníctvom IČO podľa §27 zákona 298/2010 Z.z. o štátnej štatistike v znení neskorších predpisov. Spôsob tvorby IČO určuje ŠÚSR.

Jednoznačná identifikácia závodov, organizačných jednotiek, orgánov verejnej moci a ostatných osôb bez právnej subjektivity je realizovaná prostredníctvom osobitného identifikátora podľa ods. 4 §27 zákona 298/2010 Z.z. o štátnej štatistike v znení neskorších predpisov. Spôsob tvorby osobitného identifikátora určuje ŠÚSR.

Každé IČO môže byť pridelené len jednej právnickej osobe alebo podnikateľovi. IČO, ktoré bolo pridelené nejakej právnickej osobe alebo podnikateľovi, sa nesmie prideliť inej právnickej osobe alebo podnikateľovi a to ani v prípade zániku právnickej osoby alebo podnikateľa, ktorej bolo príslušné ICO pridelené.

Právnickej osobe alebo podnikateľovi je pridelené len jedno IČO. V prípade rozšírenia podnikateľských činností (nová činnosť) právnickej osoby alebo podnikateľa je tento povinný používať IČO, ktoré mu už bolo pridelené.

### Formát IČO

IČO má formu 8 miestneho celočíselného kódu. Každý zápis právnickej osoby alebo podnikateľa je označený samostatným 7 miestnym číslom a na ôsmom mieste je kontrolné číslo, ktoré slúži na kontrolu správnosti zápisu čísla. Spôsob stanovenia kontrolného čísla je nasledovný:

* prvá až siedma číslica sa vynásobí číslami 8, 7, 6, 5, 4, 3, 2,
* jednotlivé súčiny sa spočítajú,
* vypočíta sa zvyšok po delení získaného súčtu číslom 11,
* podľa vypočítaného zvyšku pre kontrolné číslo platí
  + ak je zvyšok 0 potom je kontrolné číslo 1,
  + ak je zvyšok 1potom je kontrolné číslo 0,
  + v ostatných prípadoch je kontrolné číslo rovné rozdielu čísla 11 a zvyšku.

Aby bola dosiahnutá stanovená dĺžka IČO (8 číslic), v prípade potreby je doplnené zľava príslušným počtom číslic nula.

### Formát osobitného identifikátora

V prípade, ak má právnická osoba alebo fyzická osoba – podnikateľ odštepný závod, alebo inú vnútornú organizačnú jednotku s odvodenou právnou subjektivitou, je osobitný identifikátor odštepného závodu alebo vnútornej organizačnej jednotky vytvorený z IČO právnickej osoby, ktorej je odštepný závod alebo vnútorná organizačná jednotka súčasťou a 4 miestneho čísla (rozšírenie IČO).

Zloženie používaných identifikátorov je teda nasledovné:

|  |  |  |  |  |
| --- | --- | --- | --- | --- |
|  |  |  |  |  |
| Názov identifikátora: | IČO | |  |  |
| Časti identifikátora: | číslo subjektu | kontrolné číslo | rozšírenie IČO |  |
| Názov identifikátora: | osobitný identifikátor | | |  |

### Prideľovanie IČO

Prideľovanie IČO právnickej osobe alebo podnikateľovi stanovuje § 27 ods. 5 zákona č. 298/2010 Z. z. v znení neskorších predpisov takto:

* právnická osoba zapísaná do obchodného registra – IČO prideľuje okresný úrad pri vydávaní živnostenského oprávnenia,
* právnická osoba, pre ktorej založenie nie je nutné živnostenské oprávnenie - IČO prideľuje registrový súd,
* neinvestičný fond, záujmové združene právnických osôb, nezisková organizácia poskytujúca všeobecnoprospešné služby – IČO prideľuje okresný úrad,
* podnikateľ podnikajúci na základe živnostenského oprávnenia – IČO prideľuje okresný úrad,
* podnikateľ podnikajúci na základe iného než živnostenského oprávnenia, rozpočtová a príspevková organizácia, nadácia, pozemkové a iné účelové spoločenstvo, politická strana a hnutie, cirkevná organizácia, náboženská spoločnosť, iná právnická osoba, ktorá sa nezapisuje do obchodného registra – IČO prideľuje ŠÚSR prostredníctvom svojich pracovísk alebo okresný úrad prostredníctvom JKM.

### Prideľovanie osobitného identifikátora

Identifikácia závodov, organizačných jednotiek, orgánov verejnej moci a ostatných osôb bez právnej subjektivity je realizovaná prostredníctvom osobitného identifikátora podľa ods. 4 §27 zákona č. 298/2010 Z.z. o štátnej štatistike v znení neskorších predpisov. Osobitný identifikátor prideľuje výlučne ŠÚSR a taktiež rozhoduje o konštrukcii tohto identifikátora.

### Údaje o pridelených osobitných identifikátoroch

V čase prípravy tohoto dokumentu ŠÚSR evidoval nasledujúce počty:

* počet IČO na základe ktorých bol vytvorený aspoň jeden osobitný identifikátor podľa §27, odsek 4 zákona č. 298/2010 Z.z. v znení neskorších predpisov: 181,
* najvyšší počet osobitných identifikátorov vytvorených pre jedno IČO: 1671,
* najvyššie číslo použité ako rozšírenie IČO: 7207.

## Problémy identifikácie

V súčasnosti používaný spôsob prideľovania a používania IČO vedie k niektorým problémom, z ktorých najvýznamnejšie sú:

* existencia viacerých formátov identifikátora – štandardná dĺžka IČO je 8 číslic avšak orgánom verejnej moci a organizačným zložkám bez právnej subjektivity zriadeným právnickou osobou alebo podnikateľom (kde sa využije rozšírenie IČO) je jeho dĺžka 12 číslic. Keďže v bežných podmienkach sa subjekty stretávajú s identifikátorom IČO, ktorého dĺžka je 8 číslic, majú vlastné procesy a technické vybavenie obvykle nastavené pre takýto formát, čo môže viesť k problémom v prípade ak prídu do kontaktu so subjektom, ktorého identifikátor je 12 miestny,
* duplicita IČO – existencia rôznych subjektov s prideleným rovnakým IČO. Uvedené subjekty sú dôsledkom nedostatočného koordinovania prideľovania identifikátorov na úrovni zdrojovej evidencie, kde sa v minulosti mohlo stať, že bol identifikátor pridelený opakovane. V súčasnosti tomu technické prostriedky bránia. Zákon však duplicitný identifikátor nepripúšťa.

## Požadované vlastnosti IPO

IPO bol vymedzený v rámci Národnej koncepcie informatizácie verejnej správy nasledovne:

*„Identifikátor právnických osôb a podnikateľov je ďalším základným identifikátorom, ktorý bude jednoznačne identifikovať právnické osoby a podnikateľov.“*

*„IPO bude evidovaný a spravovaný registrom právnických osôb a podnikateľov (bližšie opísaný v podkapitole 4.2.4.2) a zároveň bude pridelený všetkým právnickým osobám a podnikateľom konajúcim voči verejnej správe, resp. všetkým právnickým osobám a podnikateľom, ktorých údaje sú evidované v ľubovoľnom ISVS.“*

Vzhľadom na uvedené skutočnosti ohľadne IPO a vlastnosti IČO, pre naplnenie požiadaviek súvisiacich s používaním IPO je potrebné, aby IPO spĺňalo vlastnosti súčasného IČO, čiže nasledujúce vlastnosti:

* IPO je pridelené každej právnickej osobe alebo podnikateľovi,
* jedinečnosť – každá právnická osoba alebo podnikateľ má pridelené jedno IPO a neexistujú rôzne právnické osoby alebo podnikatelia, ktorí majú pridelené rovnaké IPO. IPO, ktoré bolo pridelené nejakej právnickej osobe alebo podnikateľovi, sa nepridelí inej právnickej osobe alebo podnikateľovi ani v prípade zániku pôvodnej právnickej osoby alebo podnikateľa. V prípade opakovaného vzniku podnikateľskej činnosti fyzickej osoby je jej pridelené rovnaké IPO,
* IPO obsahuje mechanizmus kontroly jeho správnosti (kontrolné číslo),
* bezvýznamovosť – z IPO nie je možné identifikovať žiadnu charakteristiku subjektu (s výnimkou, že ide o identifikátor organizačnej zložky bez právnej subjektivity zriadenej právnickou osobou alebo podnikateľom),
* po zavedení IPO bude ukončené používanie IČO (po ukončení stanoveného prechodného obdobia).

# Alternatívy riešenia

Vytvorenie a zavedenie IPO je možné realizovať viacerými prístupmi. Jednotlivé prístupy majú výhody ako aj nevýhody z pohľadu realizovateľnosti vzhľadom na existenciu východiskového stavu. Z pohľadu výberu vhodnej alternatívy riešenia najvýznamnejšie skutočnosti, ktoré ovplyvnia realizovateľnosť a akceptovateľnosť IPO sú:

* potreba zabezpečiť plynulý prechod na IPO tak na strane registrovaných subjektov, ako aj na strane orgánov verenej moci, ktoré vo svojich informačných systémoch používajú IČO a prípadne aj osobitný identifikátor,
* potreba vykonať zmenu s nízkym finančným a iným administratívnym zaťažením verejnej a súkromnej sféry
* spôsob stanovenia hodnoty IPO,
* spôsob zavedenia a podpora používania IPO.

V nasledujúcich kapitolách sú uvedené možné prístupy ako aj ich dopad.

## Spôsob stanovenia hodnoty IPO

Spôsob stanovenia hodnoty IPO pre jednotlivé subjekty vplýva na vlastnosti IPO a možnosti naplniť požiadavky, ktoré sú na IPO kladené. Vlastnosti IPO významne ovplyvnia možnosti a úroveň jeho použitia a vzhľadom na rozšírenosť využívania identifikátora sa to dotkne všetkých subjektov. Preto je nutné vybrať formát IPO a spôsob jeho zavedenia tak, aby dopady na spoločnosť boli primerané prínosu jeho zavedenia.

Všeobecne je možné alternatívy spôsobu stanovenia hodnoty IPO rozdeliť podľa ich vzťahu k súčasným hodnotám IČO a k hodnotám osobitného identifikátora. Ide o dopad na zmenu hodnôt IPO voči IČO a osobitnému identifikátoru, t.j. skutočnosti nakoľko budú odlišné hodnoty IPO jednotlivých subjektov voči hodnotám ich súčasných identifikátorov.

Hlavné rozdelenie medzi možnými spôsobmi stanovenia hodnoty IPO vyplýva z rozhodnutia či hodnota IPO jednotlivých subjektov bude obsahovať presne hodnotu IČO alebo hodnota IPO bude odlišná.

V prípade rozhodnutia o možnej zmene hodnôt IPO voči IČO (8 znakov) je významným rozlíšením alternatív skutočnosť nakoľko je možné hodnoty IČO a IPO vzájomne odvodiť t.j. či odvodenie je na základe jednoznačného postupu alebo je nutné vyhľadanie príslušných údajov v konverznej tabuľke.

Možné spôsoby stanovenia hodnoty IPO sú uvedené na nasledujúcom obrázku. Niektoré z uvedených spôsobov je možné aj ďalej rozdeliť avšak z pohľadu posúdenia dopadov sa javí postačujúce posúdenie takýchto spôsobov spoločne na popísanej úrovni.



Obrázok 1: Spôsob stanovenia hodnoty IPO

Jednotlivé spôsoby stanovenia hodnoty IPO sú uvedené v nasledujúcich kapitolách. Zo spôsobu stanovenia hodnoty IPO vyplývajú jeho vlastnosti. Pre každú alternatívu spôsobu stanovenia hodnoty IPO sú uvedené nasledujúce vlastnosti IPO:

* dĺžka – počet znakov IPO,
* spôsob stanovenia kontrolného čísla – postup stanovenia kontrolného čísla v IPO vzhľadom na postup stanovenia kontrolného čísla používaný pre IČO,
* spôsob určenia typu subjektu z hľadiska jeho právneho postavenia – možnosť identifikovania či IPO patrí subjektu s  právnou subjektivitou alebo bez nej,
* spôsob určenia vzťahu medzi subjektmi – postup, ktorým je možné identifikovať pre subjekt bez právnej subjektivity spoločnosť, ktorej je organizačnou zložkou (ďalej len materská spoločnosť),
* hodnota vzhľadom na IČO (8 znakov) – spôsob akým je možné z hodnoty IPO určiť IČO,
* hodnota vzhľadom na rozšírenie IČO – spôsob akým je možné z hodnoty IPO určiť rozšírenie IČO.

Zavedenie IPO predstavuje vhodnú príležitosť pre vyriešenie existujúcich duplicít IČO v obchodnom registri. Táto činnosť však priamo nepodmieňuje zavedenie IPO a je v kompetencii príslušného registrátora.

### Prístup 1

Alternatíva vychádza z rozhodnutia, že hodnoty IPO budú totožné s hodnotami IČO (8 znakov) a ani prípadné hodnoty rozšírenia IČO nebudú zmenené t.j hodnoty IPO budú totožné s hodnotou osobitného identifikátora. To znamená, že hodnota identifikátora subjektov zostane nezmenená.

Spôsob stanovenia hodnoty IPO

* hodnoty IPO budú rovnaké ako IČO a rovnaké ako osobitný identifikátor pre všetky prípady t.j. pre subjekty s právnou subjektivitou a bez nej

Vlastnosti IPO

* dĺžka: 8 (pre subjekty s právnou subjektivitou) alebo 12 (pre subjekty bez právnej subjektivity) znakov
* spôsob stanovenia kontrolného čísla: rovnaký ako v IČO
* spôsob určenia typu subjektu z hľadiska jeho právneho postavenia: z dĺžky IPO
* spôsob určenia vzťahu medzi subjektmi: z hodnoty prvých 8 číslic IPO
* hodnota vzhľadom na IČO (8 znakov): IČO je súčasťou IPO
* hodnota vzhľadom na rozšírenie IČO: rozšírenie IČO je súčasťou IPO

Potrebné činnosti pre realizovateľnosť prístupu

* nie sú potrebné činnosti pre zmenu hodnôt IČO ani osobitných identifikátorov

Výhody alternatívy

* minimálny dopad na externé prostredie keďže hodnoty identifikátora všetkých typov subjektov zostanú nezmenené

Nevýhody alternatívy

* existencia viacerých (dvoch) formátov (dĺžky) identifikátora
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 2

Alternatíva vychádza z rozhodnutia, že hodnoty IPO budú totožné s hodnotami IČO (8 znakov) avšak bude stanovený nový spôsob konštrukcie rozšírenia IČO. Toto bude viesť k zmene identifikátora pre subjekty bez právnej subjektivity. Zavedenie nového spôsobu konštrukcie rozšírenia IČO umožní napr.:

* prispôsobiť možný rozsah hodnôt rozšírenia IČO reálnym potrebám,
* zaviesť kontrolný mechanizmus do stanovenia hodnôt rozšírenia IČO.

Spôsob stanovenia hodnoty IPO

* pre subjekty s  právnou subjektivitou (súčasné subjekty s prideleným IČO) hodnoty IPO budú rovnaké ako IČO
* pre subjekty bez právnej subjektivity (subjekty, ktoré využívajú rozšírenie IČO) hodnoty IPO budú pozostávať z IČO ich materskej spoločnosti a rozšírenia IČO, ktoré bude novo vytvorené

Vlastnosti IPO

* dĺžka: 8 (pre subjekty s právnou subjektivitou) alebo viac ako 8 (pre subjekty bez právnej subjektivity) znakov
* spôsob stanovenia kontrolného čísla: rovnaký ako v IČO, možnosť zavedenia ďalšieho kontrolného čísla pre rozšírenie IČO
* spôsob určenia typu subjektu z hľadiska jeho právneho postavenia: z dĺžky IPO
* spôsob určenia vzťahu medzi subjektmi: z hodnoty prvých 8 číslic IPO
* hodnota vzhľadom na IČO (8 znakov): IČO je súčasťou IPO
* hodnota vzhľadom na rozšírenie IČO: v závislosti od zvolenej metodiky pre vytváranie nových hodnôt rozšírenia IČO

Potrebné činnosti pre realizovateľnosť prístupu

* pridelenie nových hodnôt rozšírenia IČO pre subjekty bez právnej subjektivity
* zavedenie mechanizmu pre zistenie novej hodnoty rozšírenia IČO (definovaný postup stanovenia hodnoty alebo konverzná tabuľka)

Výhody alternatívy

* nízky dopad na externé prostredie keďže hodnoty identifikátora väčšiny subjektov zostanú nezmenené
* prispôsobenie rozšírenia IČO reálnym potrebám a zvýšenie bezpečnosti jeho stanovenia

Nevýhody alternatívy

* existencia viacerých (dvoch) formátov (dĺžky) identifikátora
* nutnosť vytvorenia mechanizmu pre stanovenie novej hodnoty rozšírenia IČO
* pridelenie nových hodnôt rozšírenia IČO pre subjekty bez právnej subjektivity
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 3

Alternatíva vychádza z rozhodnutia, že hodnoty IPO budú totožné s hodnotami IČO (8 znakov) a rozšírenie IČO sa nebude používať. Všetky IPO budú rovnakej dĺžky 8 znakov. Pri spôsobe stanovenia IPO pre subjekty, ktoré využívajú rozšírenie IČO, je možné využiť aj prístup, ktorý umožní identifikovať tento typ subjektu priamo z IPO, ale pre identifikovanie jednoznačného vzťahu s materskou spoločnosťou je potrebné viesť a sprístupniť pomocnú evidenciu.

Spôsob stanovenia hodnoty IPO

* pre subjekty s právnou subjektivitou (subjekty, ktoré nevyužívajú rozšírenie IČO) hodnoty IPO budú rovnaké ako IČO
* pre subjekty bez právnej subjektivity (subjekty, ktoré využívajú rozšírenie IČO) budú vytvorené nové hodnoty identifikátora (IPO) s dĺžkou 8 znakov

Vlastnosti IPO

* dĺžka: 8 znakov
* spôsob stanovenia kontrolného čísla: rovnaký ako v IČO, prípadne zavedenie iného spôsobu stanovenia kontrolného čísla pre subjekty, ktoré pôvodne používali rozšírenie IČO (na základe spôsobu stanovenia kontrolného čísla je možné určiť, či sa jedná o subjekt s právnou subjektivitou alebo bez právnej subjektivity)
* spôsob určenia typu subjektu z hľadiska jeho právneho postavenia: na základe kontrolného čísla (ak bude aplikovaný prístup rozdielnych spôsobov stanovenia kontrolného čísla pre každú skupinu subjektov (pre subjekty s  právnou subjektivitou a subjekty bez právnej subjektivity)); v opačnom prípade na základe výskytu záznamov v pomocnej evidencii
* spôsob určenia vzťahu medzi subjektmi: z pomocnej evidencie
* hodnota vzhľadom na IČO (8 znakov): IČO je totožné s IPO pre subjekty s  právnou subjektivitou; pre subjekty bez právnej subjektivity je možné zabezpečiť prevod IPO-IČO len z konverznej tabuľky
* hodnota vzhľadom na rozšírenie IČO: z konverznej tabuľky

Potrebné činnosti pre realizovateľnosť prístupu

* pridelenie nových hodnôt IPO pre subjekty bez právnej subjektivity
* zavedenie a správa evidencie pre vzťah medzi subjektom bez právnej subjektivity a materskou spoločnosťou
* zavedenie mechanizmu pre prevod hodnôt IPO-IČO pre subjekty bez právnej subjektivity

Výhody alternatívy

* existencia jednej dĺžky IPO pre všetky subjekty
* nízky dopad na externé prostredie keďže hodnoty identifikátora prevažnej väčšiny subjektov zostanú nezmenené

Nevýhody alternatívy

* pridelenie nových hodnôt IPO subjektom bez právnej subjektivity
* vedenie a sprístupnenie samostatnej evidencie pre vzťah medzi subjektom bez právnej subjektivity a materskou spoločnosťou
* zložitejší spôsob identifikovania či sa jedná o subjekt s právnou subjektivitou alebo bez nej (z pomocnej evidencie alebo kontrolného čísla)
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 4

Alternatíva vychádza z rozhodnutia, že hodnoty IPO budú obsahovať hodnotu IČO (8 znakov) ako aj prípadnú hodnotu rozšírenia IČO. Všetky IPO budú rovnakej dĺžky 12 znakov.

Spôsob stanovenia hodnoty IPO

* pre subjekty s  právnou subjektivitou (subjekty, ktoré nevyužívajú rozšírenie IČO) hodnoty IPO budú obsahovať IČO a doplnený údaj „0000“
* pre subjekty bez právnej subjektivity (subjekty, ktoré využívajú rozšírenie IČO) hodnota IPO vznikne použitím hodnoty osobitného identifikátora

Vlastnosti IPO

* dĺžka: 12 znakov
* spôsob stanovenia kontrolného čísla: rovnaký spôsob stanovenia ako pri IČO
* spôsob určenia typu subjektu z hľadiska jeho právneho postavenia: z hodnoty IPO
* spôsob určenia vzťahu medzi subjektmi: z hodnoty prvých 8 číslic IPO
* hodnota vzhľadom na IČO (8 znakov): IČO je časťou IPO
* hodnota vzhľadom na rozšírenie IČO: rozšírenie IČO je časťou IPO

Potrebné činnosti pre realizovateľnosť prístupu

* pridelenie nových hodnôt IPO pre subjekty s  právnou subjektivitou

Výhody alternatívy

* existencia jednej dĺžky IPO pre všetky subjekty
* jednoduchý prevod hodnôt IČO–IPO
* IPO bude vyjadrovať vzťah medzi subjektmi s  právnou subjektivitou a subjektmi bez právnej subjektivity

Nevýhody alternatívy

* pridelenie nových hodnôt IPO subjektom s  právnou subjektivitou
* nutnosť úpravy aplikácií a formulárov na novú dĺžku identifikátora (obvykle sú aplikácie prispôsobené pre identifikátor s dĺžkou 8 znakov), čiže dopredu nevyčísliteľná ale pravdepodobne vysoká finančná a iná administratívna záťaž verejnej a súkromnej sféry, čo neodstráni ani prípadné niekoľko ročné implementačné obdobie stanovené zákonom
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 5

Alternatíva vychádza z rozhodnutia, že hodnota IPO bude odlišná od IČO avšak bude možné vykonať prevod medzi IPO-IČO na základe ich hodnôt pre subjekty, ktoré nevyužívajú rozšírenie IČO, a bude existovať jediná dĺžka IPO (8 znakov). Vzhľadom na nutnosť zachovania vzťahu medzi subjektmi s  právnou subjektivitou a subjektmi bez právnej subjektivity je potrebné viesť a sprístupniť pomocnú evidenciu.

Tento prístup umožní zavedenie nového spôsobu určovania kontrolného čísla pre všetky subjekty.

Spôsob stanovenia hodnoty IPO

* pre subjekty s  právnou subjektivitou (subjekty, ktoré nevyužívajú rozšírenie IČO) hodnoty IPO budú obsahovať IČO bez jeho kontrolného čísla a kontrolné číslo bude stanovené na základe nového spôsobu jeho určenia
* pre subjekty bez právnej subjektivity (subjekty, ktoré využívajú rozšírenie IČO) budú vytvorené nové hodnoty IPO s dĺžkou 8 znakov pri dodržaní schváleného spôsobu stanovenia kontrolného čísla

Vlastnosti IPO

* dĺžka: 8 znakov
* spôsob stanovenia kontrolného čísla: zavedenia nového spôsobu tvorby kontrolného čísla, možnosť zohľadnenia typu subjektu pri tvorbe kontrolného čísla (rôzne spôsoby stanovenia kontrolného čísla pre subjekty s  právnou subjektivitou a subjekty bez právnej subjektivity)
* spôsob určenia typu subjektu z hľadiska jeho právneho postavenia: na základe kontrolného čísla (ak bude aplikovaný prístup rozdielnych spôsobov stanovenia kontrolného čísla pre každú skupinu subjektov (pre subjekty s  právnou subjektivitou a subjekty bez právnej subjektivity)); v opačnom prípade na základe výskytu záznamov v pomocnej evidencii
* spôsob určenia vzťahu medzi subjektmi: z pomocnej evidencie
* hodnota vzhľadom na IČO (8 znakov): IČO (okrem kontrolného čísla) je totožné s IPO pre subjekty s  právnou subjektivitou; pre subjekty bez právnej subjektivity je možné zabezpečiť prevod IPO-IČO len z konverznej tabuľky
* hodnota vzhľadom na rozšírenie IČO: z konverznej tabuľky

Potrebné činnosti pre realizovateľnosť prístupu

* pridelenie nových hodnôt IPO pre všetky subjekty
* zavedenie a správa evidencie pre vzťah medzi subjektom bez právnej subjektivity a materskou spoločnosťou

Výhody alternatívy

* existencia jednej dĺžky IPO pre všetky subjekty
* možnosť zavedenia nového spôsobu tvorby kontrolného čísla (napr. aj v súvislosti s pridelením IPO subjektom s rozšíreným IČO)
* možný prevod hodnôt IČO–IPO

Nevýhody alternatívy

* pridelenie nových hodnôt IPO všetkým subjektom
* úplné IČO nie je súčasťou IPO (nie je priamo „viditeľné“ (je potrebné prepočítanie))
* vedenie a sprístupnenie samostatnej evidencie pre vzťah medzi subjektom bez právnej subjektivity a materskou spoločnosťou
* zložitejší spôsob identifikovania či sa jedná o subjekt s právnou subjektivitou alebo subjekt bez právnej subjektivity (z pomocnej evidencie alebo kontrolného čísla)
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 6

Alternatíva vychádza z rozhodnutia, že hodnota IPO bude odlišná od IČO avšak bude možné vykonať prevod medzi IPO-IČO na základe ich hodnôt aj pre subjekty ktoré využívajú rozšírenie IČO. V tejto alternatíve existuje viac možností napr.:

* spôsobu určovania kontrolného čísla
  + samostatne pre časť IČO a rozšírenie IČO
  + spolu pre celé IPO
* dĺžka IPO
  + min. 12 znakov
* spôsob tvorby IPO
  + podľa pozície umiestnenia kontrolného čísla

Spôsob stanovenia hodnoty IPO

* IPO bude obsahovať hodnotu IČO bez kontrolného čísla ako aj prípadnú hodnotu rozšírenia IČO, pričom je možných mnoho spôsobov spojenia IČO a rozšírenia IČO; z pohľadu potrebných činností ako aj významných ne/výhod alternatívy sú tieto možnosti spojenia podobné

Vlastnosti IPO

* dĺžka: min. 12 znakov
* spôsob stanovenia kontrolného čísla: zavedenie nového spôsobu tvorby kontrolného čísla
* spôsob určenia typu subjektu z hľadiska jeho právneho postavenia: z hodnoty IPO
* spôsob určenia vzťahu medzi subjektmi: z hodnoty IPO
* hodnota vzhľadom na IČO (8 znakov): IČO bez kontrolného čísla je súčasťou IPO a kontrolné číslo je možné stanoviť na základe schválených algoritmov
* hodnota vzhľadom na rozšírenie IČO: rozšírenie IČO je súčasťou IPO

Potrebné činnosti pre realizovateľnosť prístupu

* pridelenie nových hodnôt IPO pre všetky subjekty

Výhody alternatívy

* existencia jednej dĺžky IPO pre všetky subjekty
* možný prevod hodnôt IČO–IPO
* IPO bude vyjadrovať vzťah medzi subjektmi s originálnou a odvodenou právnou subjektivitou

Nevýhody alternatívy

* pridelenie nových hodnôt IPO všetkým subjektom
* nutnosť úpravy aplikácií a formulárov na novú dĺžku identifikátora (obvykle sú aplikácie prispôsobené pre identifikátor s dĺžkou 8 znakov)
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

### Prístup 7

Alternatíva vychádza z rozhodnutia, že hodnoty IPO sa budú úplne líšiť od IČO a nie je požadovaná možnosť priameho prevodu hodnoty IPO na IČO (t.j. na základe definovaného algoritmu bez dostupnosti konverznej tabuľky IPO-IČO). Vedie to k úplnej voľnosti pri definovaní formátu IPO a umožní zohľadniť všetky požiadavky kladené na IPO bez nutnosti zohľadnenia formátu IČO.

Spôsob stanovenia hodnoty IPO

* hodnoty IPO budú stanovené náhodne (bez vzťahu k hodnote IČO)

Vlastnosti IPO

* dĺžka: podľa rozhodnutia
* spôsob stanovenia kontrolného čísla: akýkoľvek spôsob stanovenia
* spôsob určenia typu subjektu: z pomocnej evidencie alebo hodnoty IPO (ak bude príslušne stanovená metodika pre stanovenie hodnôt IPO)
* spôsob určenia vzťahu medzi subjektmi: z pomocnej evidencie alebo hodnoty IPO (ak bude príslušne stanovená metodika pre stanovenie hodnôt IPO)
* hodnota vzhľadom na IČO (8 znakov): IČO je možné určiť len z konverznej tabuľky
* hodnota vzhľadom na rozšírenie IČO: rozšírenie IČO je možné určiť len z konverznej tabuľky

Potrebné činnosti pre realizovateľnosť prístupu

* pridelenie nových hodnôt IPO pre všetky subjekty
* vytvorenie a sprístupnenie konverznej tabuľky IPO-IČO

Výhody alternatívy

* existencia jednej dĺžky IPO pre všetky subjekty
* vytvorenie formátu, ktorý môže naplniť všetky požiadavky na IPO

Nevýhody alternatívy

* pridelenie nových hodnôt IPO všetkým subjektom
* zložitý spôsob prevodu hodnôt IPO-IČO, nutnosť sprístupnenia konverznej tabuľky
* možná nutnosť úpravy aplikácií a formulárov na nový formát IPO
* zmena všetkých hodnôt identifikátorov vo všetkých evidenciách
* zmena názvu a akronymu identifikátora, ktoré sa v súčasnosti používajú v oficiálnych listinách vydávaných a potvrdzovaných orgánmi verejnej moci

## Spôsob zavedenia a podpora používania IPO

Spôsob zavedenie IPO je významne ovplyvnený rozhodnutím o spôsobe stanovenia hodnoty IPO. V tejto kapitole sú uvedené možné prístupy zavedenia IPO aj keď nie všetky sú reálne pri všetkých spôsoboch stanovenia hodnoty IPO uvedených v kapitole 3.1.

Z pohľadu používania IPO je potrebné zabezpečiť podporu pre vzájomnú konverziu hodnôt IPO–IČO.

### Spôsob zavedenia: Okamžitá zmena

Používanie IPO je možné zaviesť formou okamžitej zmeny k pevne stanovenému termínu. Od stanoveného termínu by bolo ukončené používanie IČO a identifikácia subjektov by bola realizovaná len prostredníctvom IPO. Takýto prístup odstraňuje problémy vyplývajúce z nutnosti podpory rôznych foriem identifikácie subjektu v stanovenom období. Vytvára to však veľké nároky na koordináciu a pripravenosť k stanovenému termínu. Keďže zavedenie IPO predstavuje zmenu, ktorá má dopad na celú spoločnosť, je takýto prístup komplikovaný.

Všeobecne je realizovateľnosť takého prístupu vyššia v prípade ak spôsob stanovenia hodnoty IPO je zvolený tak, že rozdiely medzi hodnotami IPO a IČO sú menšie.

Výhody

* existencia len jedného identifikátora v každom čase (nie je nutné zabezpečiť podporu viacerých identifikátorov v rovnakom čase)

Nevýhody

* náročná koordinácia
* nutnosť rozsiahlej publicity a vytvorenia povedomia o novom identifikátore k stanovenému termínu

### Spôsob zavedenia: Prechodné obdobie

Alternatívou k zavedeniu IPO okamžitou zmenou je stanovenie prechodného obdobia, v ktorom by bolo možné používať oba identifikátory. Je možné zovšeobecnenie, že identifikátor subjektu sa používa pre identifikáciu subjektu pri poskytovaní služieb. Preto pri zvažovaní paralelného používania rôznych identifikátorov v stanovenom období je možné posudzovať alternatívy, ktoré vyplývajú z rozhodnutia, kto v rámci poskytovania služby rozhodne ktorý identifikátor (IČO, IPO) sa použije.

* Poskytovateľ služby rozhodne o používanom identifikátore - subjekt sa rozhodne, ktorý identifikátor bude používať pri poskytovaní vlastných služieb v prechodnom období (ktorý identifikátor bude požadovať od klientov v prechodnom období) - v tomto prípade žiadatelia o službu subjektu budú musieť poskytovať ten identifikátor, ktorý subjekt požaduje (žiadatelia si budú musieť zistiť príslušný identifikátor)

Výhody

* + možnosť prípravy poskytovateľov služieb počas prechodného obdobia
  + v prípade problémov so zmenou je možné využiť pôvodné riešenie

Nevýhody

* + pravdepodobnosť chýb z dôvodu poskytnutia nesprávneho identifikátora žiadateľmi o službu
* Žiadateľ o službu rozhodne o používanom identifikátore - žiadateľ o službu môže použiť ktorýkoľvek identifikátor v prechodnom období – takýto prístup vedie k nutnosti, aby poskytovatelia služieb upravili formuláre a umožnili uvádzať ktorýkoľvek identifikátor. Keďže poskytovatelia služieb musia byť pripravení na využívanie IPO ihneď (k stanovenému termínu), reálne sa jedná o spôsob obdobný okamžitej zmene.

Výhody

* + postupné prispôsobenie používateľov služby na používanie IPO

Nevýhody

* + nutnosť pripravenosti využívať IPO okamžite (k pevne stanovenému termínu)
  + potreba podpory využívania dvoch identifikátorov počas stanoveného obdobia

### Podpora používania IPO

Prechod na používanie nového identifikátora si vyžaduje vytvorenie a sprístupnenie predpokladov pre:

* stanovenie hodnoty nového identifikátora,
* zabezpečenie plynulej komunikácie medzi subjektmi napriek platnosti oboch identifikátorov v definovanom období.

Jedná sa o zabezpečenie vzájomnej konverzie hodnôt IPO–IČO a osobitného identifikátora. Z pohľadu využiteľnosti je to možné rozdeliť na:

* individuálnu konverziu (konverziu hodnoty identifikátora pre jeden subjekt),
* dávkovú konverziu.

#### Individuálna konverzia

Individuálnu konverziu zabezpečia služby RPO zamerané na vyhľadanie a poskytnutie údajov o subjekte nakoľko budú musieť poskytovať oba identifikátory subjektu a umožňovať vyhľadávať subjekty na základe ktoréhokoľvek identifikátora.

#### Dávková konverzia

Dávkovú konverziu budú subjekty využívať:

* pri výmene údajov (ak používajú rôzne identifikátory),
* pri konverzii vlastnej evidencie (keď budú prechádzať na IPO).

Význam a dôležitosť nástroja pre dávkovú konverziu je ovplyvnený výberom spôsobu stanovenia hodnoty IPO. V prípade ak bude zvolený spôsob stanovenia hodnoty IPO, ktorý bude viesť k náhodne vytvoreným hodnotám IPO (nebude existovať jednoznačný postup vytvorenia hodnoty IPO z IČO), je kritickým bodom zavedenia a využívania IPO vytvorenie a dostupnosť konverznej tabuľky. Vzhľadom na spôsob a rozsah využívania identifikátora v spoločnosti je predpoklad veľmi intenzívneho využívania konverznej tabuľky (resp. príslušných nástrojov), čo je potrebné zohľadniť pri jej návrhu a realizácii.

V prípade, ak bude zvolený spôsob stanovenia hodnôt IPO na základe jednoznačného postupu vytvorenia hodnoty IPO z IČO, je možné záťaž na centrálnu dávkovú konverziu obmedziť, nakoľko bude možné využiť aj zverejnenie metodiky pre implementovanie konverzie priamo na strane subjektov (v príslušných IS).

V prípade, ak subjekty pri svojej činnosti komunikujú prostredníctvom dávok, ktoré obsahujú identifikátory subjektov, je nutné zabezpečiť v prechodnom období, aby dávka bola použiteľná aj v prípade ak príslušné subjekty nepoužívajú rovnaký identifikátor. V prípade, ak sa jedná o dávku, ktorá je poskytovaná pre viac odberateľov, je vhodné aby jej poskytovateľ vytváral dávku vo verzii s oboma identifikátormi a žiadateľ využije dávku podľa vlastných možností.

V prípade, ak sa jedná o dávku pre konkrétneho odberateľa, je spôsob výberu identifikátora na dohode poskytovateľa a odberateľa dávky.

### Spôsob zavedenia a podpora používania IPO pre jednotlivé prístupy

V nasledujúcej tabuľke je uvedené poradie náročnosti (počtu zmien) činností pri jednotlivých prístupoch. Čím je uvedené číslo hodnotenia vyššie je predpokladaná vyššia náročnosť činnosti. Vo všeobecnosti je možné predpokladať, že pri vyššej náročnosti budú nutné vyššie finančné prostriedky pre implementáciu prístupu a bude vyššia administratívna záťaž pri zabezpečovaní zmien súvisiacich so zmenou identifikátora.

|  |  |  |
| --- | --- | --- |
| Prístup | Počet zmien hodnôt identifikátorov | Spôsob prevodu medzi identifikátormi |
| 1 | 1 | 1 |
| 2 | 2 | 3 |
| 3 | 2 | 4 |
| 4 | 3 | 2 |
| 5 | 4 | 3 |
| 6 | 4 | 3 |
| 7 | 4 | 5 |

Tabuľka 2: Hodnotenie prístupov

# Výber riešenia

Ako je zrejmé z predchádzajúcich častí tohoto dokumentu je možné zvoliť rôzny spôsob stanovenia hodnoty IPO a spôsob jeho zavedenia. Vzhľadom na význam identifikácie právnických osôb,  podnikateľov a organizačných zložiek, rozsah jeho používania v spoločnosti a požiadavky kladené na IPO, javí sa vhodným riešenie, ktoré maximálne využije existujúci identifikátor (IČO a osobitný identifikátor). To znamená:

* vedie k nutnosti prideliť novú hodnotu identifikátora čím menšiemu počtu subjektov,
* vyžaduje čím menšiu zmenu procesov pri využívaní nového identifikátora v rámci činnosti všetkých subjektov,
* vedie k minimalizácii potrebných zmien v IS (z dôvodu novej hodnoty identifikátora) ako na úrovni verejnej správy tak aj súkromného sektora.

Samozrejme základnou požiadavkou, ktorá musí byť nevyhnutne splnená, sú vlastnosti identifikátora ako jednoznačného a nespochybniteľného spôsobu identifikovania každého relevantného subjektu, čo je v rozhodujúcej miere závislé od procesov, v rámci ktorých sa tento identifikátor prideľuje.

Uvedené požiadavky na IPO sú najviac splnené prístupom, ktorý ponecháva hodnoty IPO rovnaké ako sú hodnoty IČO a osobitného identifikátora. To znamená pre IPO pre ktoré platí:

* IPO pozostáva z
  + čísla subjektu – 7 numerických znakov,
  + kontrolného čísla – 1 numerický znak, spôsob stanovenia rovnaký ako pri IČO,
  + rozšírenia (voliteľne) – 4 alfanumerické znaky,
* rozšírenie sa bude prideľovať len subjektom bez právnej subjektivity, pričom takýmto subjektom bude pridelené číslo ich materskej spoločnosti (a z dôvodu spôsobu stanovania kontrolného čísla, bude tento tiež rovnaký ako pre materskú spoločnosť).

Dôsledkom tohoto prístupu bude existencia dvoch formátov IPO:

* IPO s dĺžkou 8 znakov – pre subjekty s  právnou subjektivitou,
* IPO s dĺžkou 12 znakov (s rozšírením) – pre subjekty bez právnej subjektivity.

Aj keď existencia viacerých formátov pre jeden identifikátor nie je ideálnym riešením, javí sa toto riešenie ako vhodné vzhľadom na zavedenie primeranej miery rozdielnosti medzi identifikátorom osoby s plnohodnotným právnym postavením a bez neho. Zabezpečením adekvátnej informovanosti v súvislosti so vznikom IPO je tiež možné obmedziť v súčasnosti existujúce problémy pri používaní 12 miestneho identifikátora.

Vzhľadom na uvedené, hodnoty IPO budú totožné s hodnotami IČO a osobitného identifikátora pre všetky typy subjektov. Z pohľadu naplnenia požiadavky na jednoznačnosť identifikátora a v súčasnosti existujúcich duplicít v hodnotách IČO, je vhodné pri stanovení IPO prideliť novú hodnotu identifikátora príslušným subjektom avšak nie je to limitujúcim faktorom pre zavedenie IPO.

Keďže hodnoty identifikátora sa prakticky nezmenia a zmena bude musieť nastať iba v označení identifikátora, z pohľadu spôsobu zavedenia je možné aplikovať aj okamžitú zmenu. Na druhej strane je vhodné ponechať prechodné obdobie pre adaptáciu nového označenia identifikátora (IPO).

# Spôsob prideľovania IPO

Prideľovanie IPO musí byť realizované takým spôsobom, aby boli dodržané požiadavky na vlastnosti identifikátora. Jedná sa najmä o:

* jeden identifikátor je priradený práve jednému subjektu,
* jeden subjekt má priradený práve jeden identifikátor.


Zabezpečenie uvedených požiadaviek bude dosiahnuté centralizáciou procesu jeho prideľovania prostredníctvom funkčnosti modulu Generátor IPO. Využívania vlastností tohoto modulu bude musieť byť zapojené do procesov spojených s prideľovaním IPO u všetkých registrátorov.

Procesy, ktoré budú musieť byť podporované v rámci prideľovania IPO sú:

* stanovenie IPO (vrátane rezervácie IPO),
* ukončenie rezervácie IPO,
* kontrola rezervovaných IPO.

## Stanovenie IPO

Cieľom tohoto procesu je určenie IPO subjektu. V prípade, že subjekt už má pridelené IPO, musí byť toto IPO použité vo všetkých evidenciách. Ak subjekt ešte nemá pridelené IPO, tak v rámci procesu mu je vygenerované.




Obrázok 2: Stanovenie IPO

V rámci procesu sú realizované nasledujúce činnosti

* Žiadosť o stanovenie IPO – v prípade žiadosti o registráciu subjektu v zdrojovom registri, registrátor vytvorí žiadosť o stanovenie IPO. Ak subjekt už existuje napr. v inom zdrojovom registri a jeho IPO je súčasťou žiadosti predloženej registrátorovi, účelom procesu je overenie správnosti IPO. Súčasťou žiadosti o stanovenie IPO sú identifikačné údaje subjektu ako napr. názov, adresa sídla subjektu.
* Overenie existencie subjektu – spôsob spracovania žiadosti o pridelenie IPO závisí od toho či príslušný subjekt ne/má pridelené IPO. Pridelenie IPO sa realizuje vyhľadaním subjektu v RPO ako aj kontrolou rezervovaných IPO.
* Vyhľadanie subjektu – určenie existencie subjektu v RPO je na základe porovnania nasledujúcich identifikačných údajov:
  + v prípade právnických osôb na základe názvu a adresy sídla,
  + v prípade podnikateľov na základe identifikátora fyzickej osoby, ktorá žiada o pridelenie IPO. Overenie existencie podnikateľa bude prebiehať nielen na základe IFO, ale aj na základe identifikačných údajov osoby (napr. meno, priezvisko, rodné číslo).
* Generovanie IPO – v prípade ak subjekt ešte neexistuje, je mu vygenerované nové IPO, ktoré zabezpečí jeho jednoznačnú identifikáciu. Pri generovaní sú dodržané podmienky pre stanovenie hodnôt IPO. Súčasťou generovania IPO je aj jeho uloženie do evidencie rezervovaných IPO.
* Oznámenie IPO subjektu – výsledkom procesu je poskytnutie informácie registrátorovi o hodnote stanoveného IPO subjektu.

## Ukončenie rezervácie IPO

Proces slúži na vyradenie IPO z evidencie rezervovaných IPO ako dôsledok jeho pridelenia príslušnému subjektu.




Obrázok 3: Ukončenie rezervácie IPO

Úspešné ukončenie registrácie subjektu vedie k jeho zápisu do zdrojového registra a do RPO. Na základe takého zápisu je možné zrušenie rezervácie príslušného IPO nakoľko sa prejaví medzi pridelenými IPO.

## Kontrola rezervovaných IPO

Účelom procesu je uvoľnenie rezervovaných IPO, ktoré neboli pridelené subjektu. Táto situácia môže nastať v prípade zamietnutia registrácie subjektu registrátorom po využití služieb generátora IPO.



Obrázok 4: Kontrola rezervovaných IPO

Je vhodné stanovenie lehoty pre rezervovanie IPO. V prípade ak IPO nie je v stanovenej lehote použité pre zápis subjektu do RPO (a následne vymazané z evidencie registrovaných IPO), je zrušená jeho rezervácia.